Tarybos reglamentas (EB) Nr. 192/1999
1999 m. sausio 25 d.
praplečiantis galutinio antidempingo muito, nustatyto Reglamentu (EEB) Nr. 3433/91 dėl importuojamų pakartotinai neužpildomų dujinių kišeninių žiebtuvėlių su akmenukais, kurių kilmės šalis yra Kinijos Liaudies Respublika arba kurie siunčiami iš Taivanio ar yra jo kilmės, importui ir pakartotinai neužpildomų žiebtuvėlių, siunčiamų iš Taivanio ar jo kilmės, importui bei nutraukiantis priemonių taikymą pakartotinai neužpildomų žiebtuvėlių, siunčiamų iš Honkongo ir Makao, importui
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių [1], ypač jo 13 straipsnį,
atsižvelgdama į Komisijos pasiūlymą, pateiktą po konsultacijų su Patariamuoju komitetu,
kadangi:
A. PROCEDŪRA
1. Galiojančios priemonės
(1) Vadovaudamasi Reglamentu (EEB) Nr. 3433/91 [2], Kinijos Liaudies Respublikos kilmės pakartotinai neužpildomų dujinių kišeninių žiebtuvėlių su akmenukais (toliau - pakartotinai neužpildomi kišeniniai žiebtuvėliai su akmenukais) importui Taryba nustatė 16,9 % dydžio antidempingo muitą. Šis muitas buvo nustatytas atsižvelgus į nustatytą dempingo skirtumą.
(2) 1993 m. lapkritį, vadovaudamasi Reglamento (EEB) Nr. 2423/88 [3] 14 straipsniu, Europos žiebtuvėlių gamintojų federacija (EFLM) įteikė Komisijai prašymą dėl šių priemonių peržiūros, tvirtindama, kad padidėjo dempingo skirtumas ir buvo padaryta žala. Vėliau atlikto tyrimo metu buvo nustatyta, kad dempingo skirtumas buvo 80,3 %, todėl, vadovaujantis Reglamentu (EB) Nr. 1006/95 [4], vienkartinių pakartotinai neužpildomų kišeninių žiebtuvėlių su akmenukais importui iš Kinijos Liaudies Respublikos buvo nustatytas specialusis antidempingo muitas, lygus 0,065 ECU už vienetą, (toliau - galiojančios priemonės).
2. Prašymas inicijuoti tyrimą dėl priemonių apėjimo
(3) 1998 m. kovo 24 d. EFLM pateikė prašymą dėl galiojančių priemonių pažeidimo (toliau - prašymas). Remiantis prašymu, antidempingo muitas yra tariamai apeinamas pakeičiant prekybos tarp Kinijos Liaudies Respublikos, Honkongo, Makao, Taivano ir Bendrijos modelį, susijusį su toliau nurodyta praktika, kurios pateisinti ekonominiu požiūriu negalima, nebent apmokestinant muitais:
- Kinijos Liaudies Respublikos kilmės pakartotinai neužpildomų vienkartinių kišeninių žiebtuvėlių su akmenukais importas juos siunčiant per Honkongą, Makao ir Taivaną,
- Kinijos Liaudies Respublikos kilmės pakartotinai neužpildomų vienkartinių kišeninių žiebtuvėlių su akmenukais importas po nežymių pakeitimų juos deklaruojant kaip pakartotinai užpildomus žiebtuvėlius ir/ar žiebtuvėlius su pakeičiamais akmenukais, nors iš tikrųjų jie tokie nėra.
(4) Be to, buvo paprašyta, kad, vadovaudamosi Reglamento (EB) Nr. 384/96 (toliau - pagrindinis reglamentas) 14 straipsnio 5 dalimi, muitinės administracijos registruotų šias importuojamus produktus ir prireikus joms taikytų pirmiau nurodytą antidempingo muitą.
(5) Atsižvelgiant į pagrindinio reglamento 13 straipsnyje nustatytus reikalavimus, kartu su prašymu buvo pateikta pakankamai prima facie įrodymų, leidžiančių inicijuoti tyrimą dėl tariamo galiojančių priemonių apėjimo. Dėl to, vadovaudamasi Reglamentu (EB) Nr. 971/98 [5], Komisija pradėjo tyrimą.
B. TYRIMAS
(6) Komisija pranešė Kinijos Liaudies Respublikos, Honkongo, Makao ir Taivanio atstovams apie šio tyrimo inicijavimą. Prašyme paminėtiems Bendrijos importuotojams ir eksportuotojams, iš ankstesnio tyrimo žinomiems eksportuotojams bei bet kurioms kitoms suinteresuotoms šalims, apie save pranešusioms per nustatytą laiką, buvo išsiųstos anketos su klausimais. Atsakymai į anketos klausimus buvo gauti iš vieno Makao gamintojo ir su juo susijusio eksportuotojo, iš vienos importu užsiimančios įmonių grupės, susijusios su Tolimuosiuose Rytuose esančiomis ir iš jų eksportuojančiomis prekybinėmis įmonėmis, ir iš trijų nesusijusių importuotojų.
(7) Komisija lankėsi ir atliko tyrimus šiose įmonėse:
Gamintojas
- Fábrica de Isqueiro Macau Lda (FDI), Makao,
Susiję eksportuotojai
- Gladstrong Investments Ltd, Honkongas (susijęs su FDI),
- Pollyflame Concept (HK)Ltd, Honkongas (Polly Concept Group Europe vardu veikianti prekybos įmonė),
Importuotojas
- Heinz Tröber GmbH & Co, Vokietija.
(8) Tiriamasis laikotarpis tęsėsi nuo 1997 m. sausio 1 d. iki 1998 m. kovo 31 d.
C. TYRIMO REZULTATAI
1. KINIJOS LIAUDIES RESPUBLIKA
1.1. Svarstoma praktika
(9) Prašyme buvo teigiama, kad Kinijoje kišeninių žiebtuvėlių su akmenukais gamintojai pakartotinai neužpildomame vienkartiniame žiebtuvėlyje su akmenuku sumontavo pakartotinio užpildymo vožtuvą, siekdami, kad, deklaruojant šį žiebtuvėlį muitinėje kaip pakartotinai užpildomą žiebtuvėlį su akmenuku, jam būtų pritaikytas kitas KN kodas ir netaikomos galiojančios priemonės. Be to, buvo tvirtinama, kad šie žiebtuvėliai (toliau - pakartotinai užpildomi vienkartiniai žiebtuvėliai su akmenukais) iš tikrųjų neparduodami ir nenaudojami kaip pakartotinai užpildomi žiebtuvėliai.
1.2. Panašus produktas
(10) Pakartotinai užpildomi vienkartiniai žiebtuvėliai su akmenukais iš Kinijos visais atžvilgiais buvo tapatūs ankstesniame tyrime tirtiems pakartotinai neužpildomiems vienkartiniams žiebtuvėliams su akmenukais, išskyrus tai, kad pirmieji turėjo pakartotinio užpildymo vožtuvą, kuris, kaip nustatyta, buvo nesėkmingai pritaikyta žiebtuvėlio dalis, nes vartotojai iš tikrųjų jį ir toliau naudojo ir laikė vienkartiniu (žr. 16-21 konstatuojamąsias dalis). Dėl to nustatyta, kad šie žiebtuvėliai buvo panašūs į žiebtuvėlius, kuriems taikomos galiojančios priemonės.
1.3. Prekybos modelio pakeitimas
(11) Iš Kinijos Liaudies Respublikoje esančių žiebtuvėlių gamintojų ir eksportuotojų nebuvo gauta jokių duomenų, tačiau jų buvo gauta iš vieno bendradarbiauti linkusio importuotojo, tiriamuoju laikotarpiu pirkusio pakartotinai užpildomus vienkartinius žiebtuvėlius su akmenukais iš Honkongo įmonės, susijusios su bendradarbiauti linkusiu gamintoju iš Makao, eksportavusiu šiuos žiebtuvėlius į Bendriją. Tiriamuoju laikotarpiu jų bendrai importuojami pakartotinai užpildomi žiebtuvėliai su akmenukais sudarė 15 % bendro importo kiekio iš Kinijos Liaudies Respublikos į Bendriją. Atsižvelgiant į tokį nepakankamą bendradarbiavimą, prekybos modelio pakeitimas buvo analizuotas vadovaujantis Eurostat turimais duomenimis.
(12) Remiantis Eurostat turimais duomenimis, pakartotinai užpildomų žiebtuvėlių su akmenukais importas iš Kinijos Liaudies Respublikos į Bendriją išaugo nuo 22,8 mln. vienetų 1994 m. iki 144 mln. vienetų 1997 m. Per tą patį laikotarpį pakartotinai neužpildomų vienkartinių žiebtuvėlių su akmenukais eksportas iš Kinijos Liaudies Respublikos sumažėjo nuo 133,5 mln. vienetų 1994 m. iki 6,8 mln. vienetų 1997 m.
(13) Pakartotinai užpildomų žiebtuvėlių su akmenukais importo dalį sudaro pakartotinai užpildomi žiebtuvėliai, kurie akivaizdžiai nėra vienkartiniai. Tačiau staigiai kritusi vidutinė vieneto kaina - nuo 0,37 ECU 1993 m. iki 0,19 ECU 1994 m. ir 0,10 ECU 1997 m. - nenuginčijamai liudija, kad po 1994 m. pakartotinai užpildomi vienkartiniai žiebtuvėliai su akmenukais sudaro didžiąją importo dalį. Be to, ši vidutinė 1997 m. kaina yra žemesnė už vidutinę pakartotinai neužpildomo vienkartinio žiebtuvėlio su akmenuku iš Kinijos kainą tais pačiais metais.
(14) Šie kiekių ir kainų pokyčiai sutapo su tyrimo dėl peržiūros pradžia 1993 m. pabaigoje [6] ir didesnio antidempingo muito pakartotinai neužpildomiems vienkartiniams žiebtuvėliams su akmenukais nustatymu 1995 m.
1.4. Nepakankama priežastis arba ekonominis motyvas
(15) Komisija analizavo, ar yra kokia nors pakankamai pagrįsta priežastis, išskyrus galiojančio antidempingo muito vengimą, pateisinanti vožtuvo sumontavimą vienkartiniame žiebtuvėlyje su akmenuku. Analizuodama šį klausimą, Komisija ištyrė šiuos įrodymus.
(16) Per laikotarpį nuo 1994 m. iki 1997 m. ypač pasikeitė tiek pakartotinai užpildomų, tiek pakartotinai neužpildomų žiebtuvėlių su akmenukais importo į Bendriją struktūra. Nors pakartotinai užpildomų žiebtuvėlių su akmenukais iš Kinijos importas 1994 m. sudarė tik 7,6 % bendro žiebtuvėlių su akmenukais importo, iki 1997 m. ši dalis padidėjo iki 44,2 %. Per tą patį laikotarpį pakartotinai neužpildomų vienkartinių žiebtuvėlių su akmenukais importas iš Kinijos Liaudies Respublikos sumažėjo nuo 45 % iki 2,1 % bendro žiebtuvėlių su akmenukais importo. Nustatyta, kad kitose trečiosiose šalyse pakartotinai neužpildomų žiebtuvėlių su akmenukais importas į Bendriją nebuvo pakeistas pakartotinai užpildomų žiebtuvėlių su akmenukais importu.
(17) Nuo 1994 m. iki 1997 m. bendras žiebtuvėlių su akmenukais importas į Bendriją liko santykinai stabilus, nepaisant smarkaus pakartotinai užpildomų žiebtuvėlių su akmenukais importo apimties padidėjimo per tą patį laikotarpį. Remiantis iš suinteresuotų šalių gautomis pastabomis, bendras tiek pakartotinai užpildomų, tiek pakartotinai neužpildomų žiebtuvėlių su akmenukais suvartojimas Bendrijoje per šį laikotarpį liko santykinai stabilus. Labai tikėtina, kad tuo atveju, jei pakartotinai užpildomi žiebtuvėliai su akmenukais būtų buvę iš tikrųjų pakartotinai užpildomi, bendras žiebtuvėlių su akmenukais suvartojimo lygis būtų buvęs žemesnis.
(18) Remiantis pavyzdžiais, kuriuos Bendrija gavo iš bendradarbiaujančių šalių, pakartotinai užpildomuose vienkartiniuose žiebtuvėliuose esantys akmenukai nėra ilgesni už akmenukus, esančius pakartotinai neužpildomuose vienkartiniuose žiebtuvėliuose. Dėl to, užpildant žiebtuvėlius pakartotinai, juose esančius akmenukus reikėtų pakeisti. Tačiau Komisija nustatė, kad, pirma, Bendrijos rinkoje buvo sunku rasti žiebtuvėliuose naudojamų akmenukų ir, antra, paprastam vartotojui buvo nepatogu, o dažnai ir neįmanoma pakeisti akmenuką.
(19) Nepaisant pirmiau išreikštų abejonių, dėl pakartotinio pakartotinai užpildomų vienkartinių žiebtuvėlių pripildymo vidutinio Bendrijos vartotojo sutaupoma maksimali suma būtų nereikšminga (apie 2 ECU per metus). Atsižvelgiant į šias aplinkybes, mažai tikėtina, kad Bendrijos vartotoją pavyktų įtikinti rinktis nepraktišką variantą - keisti akmenuką ir pakartotinai užpildyti žiebtuvėlį.
(20) Muitinės administracijos atliktų tyrimų rezultatai ir kai kurių suinteresuotų šalių išreikštos nuomonės parodė, kad ne visuomet įmanoma pakartotinai užpildomus vienkartinius žiebtuvėlius su akmenukais užpildyti pakartotinai, nes šie dažnai nustodavo tinkamai funkcionuoti dar prieš ištuštėjant pirmajai dujų talpyklai. Be to, žiebtuvėliai dažnai buvo parduodami be instrukcijų ir įspėjimų apie pakartotinį užpildymą, kaip to reikalauja tarptautinis žiebtuvėlių saugos standartas ISO 9994.
(21) Marketingo prasme, pavyzdžiui, pakartotinai užpildomų vienkartinių žiebtuvėlių su akmenukais ir pakartotinai neužpildomų vienkartinių žiebtuvėlių su akmenukais įpakavimas, brošiūros apie juos ir reklama paprastai nesiskiria, ir jų paskirstymo kanalai yra tie patys.
(22) Pirmiau minėti teiginiai patvirtina iš pakartotinai užpildomų vienkartinių žiebtuvėlių su akmenukais eksportuotojų ir importuotojų gautas pastabas, kad, esant įprastoms sąlygoms, Bendrijos vartotojai pakartotinai neužpildytų pakartotinai užpildomų vienkartinių žiebtuvėlių su akmenukais.
(23) Tiriami pakartotinai užpildomi vienkartiniai žiebtuvėliai su akmenukais atitinka vieną iš ankstesnio japoniško pakartotinai neužpildomo vienkartinio žiebtuvėlio su akmenukais modelių, kurį Kinijos gamintojai pritaikė prieš 10 metų. Pagrindinė konstrukcinė gaminio detalė yra plastikinė dujų talpykla. Kinijos gamintojai nesistengė pakeisti arba kitaip patobulinti šią konstrukciją, išskyrus JAV rinkai skirtuose žiebtuvėliuose esantį mechanizmą, skirtą apsaugoti vaikams (nuo 1995 m. to reikalauja atitinkami teisės aktai) ir Bendrijos rinkai skirtuose žiebtuvėliuose esantį pakartotinio užpildymo vožtuvą.
(24) Atsižvelgiant į tai, nebuvo nustatytos jokios kitos tinkamos priežastys arba ekonominiai motyvai, pagrindžiantys pakartotinio užpildymo vožtuvo sumontavimą vienkartiniuose žiebtuvėliuose su akmenukais, išskyrus galiojančių priemonių nustatymą.
1.5. Neigiamas poveikis galiojančių priemonių korekciniam pobūdžiui
(25) Kaip buvo nurodyta ankstesniame skirsnyje, Bendrijoje pakartotinai užpildomi vienkartiniai žiebtuvėliai su akmenukais iš Kinijos konkuruoja vienkartinių žiebtuvėlių rinkoje. Iš tikrųjų, kaip buvo nurodyta prieš tai, dauguma šių importuojamų produktų negali būti naudojamos ir nėra naudojamos kaip pakartotinai užpildomi žiebtuvėliai.
(26) Bendra pakartotinai užpildomų žiebtuvėlių su akmenukais iš Kinijos importo apimtis sudarė 25 % apskaičiuoto Bendrijos suvartojimo ir maždaug 50 % bendro žiebtuvėlių su akmenukais importo per tiriamąjį laikotarpį. Tai buvo panašu į pakartotinai neužpildomų vienkartinių žiebtuvėlių su akmenukais iš Kinijos suvartojimo ir importo apimtis 1994 m., t. y. prieš pat nustatant didesnį muitą ir iškart po dempingo, žalos ir Bendrijos interesų tyrimo. Šiuo atveju pastebimas akivaizdus pakaitalo panaudojimo pavyzdys, nes bendra pakartotinai užpildomų ir pakartotinai neužpildomų žiebtuvėlių su akmenukais importo iš Kinijos Liaudies Respublikos apimtis liko maždaug tokia pati.
(27) Remiantis bendradarbiauti linkusių įmonių perduotais duomenimis, tiriamuoju laikotarpiu vidutinė pakartotinai užpildomo vienkartinio žiebtuvėlio su akmenukais importo kaina su muito mokesčiais buvo 0,047 ECU, nors visų pakartotinai užpildomų žiebtuvėlių su akmenukais lygiavertė kaina, remiantis Eurostat duomenimis, buvo 0,095 ECU. Nepaisant to, kad pastaroji kaina, nors ir nustatyta pakartotinai užpildomiems žiebtuvėliams su akmenukais, yra gerokai didesnė už bendradarbiauti linkusių šalių nurodytą kainą, ji yra panaši į ankstesnio tyrimo metu nustatytą žalą sukeliančią importo kainą (0,081 ECU) už pakartotinai neužpildomus vienkartinius žiebtuvėlius su akmenukais, importuotus dempingo kaina. Be to, abi šio tyrimo metu nustatytos importo kainos yra kur kas mažesnės už 0,146 ECU dydžio importo kainą, kuri ankstesnio tyrimo metu buvo apibrėžta kaip kaina, kurią nustačius būtų galima likviduoti žalingus dempingo padarinius.
(28) Dėl to galima padaryti išvadą, kad tiek pakartotinai užpildomų vienkartinių žiebtuvėlių su akmenukais importo apimtys, tiek jų kaina daro neigiamą įtaką antidempingo muito, nustatyto Kinijos kilmės pakartotinai neužpildomiems vienkartiniams žiebtuvėliams su akmenukais, korekciniam pobūdžiui.
1.6. Įrodymai, liudijantys apie dempingą
(29) Aptariamu tiriamuoju laikotarpiu 11 konstatuojamojoje dalyje nurodytų dviejų bendradarbiauti linkusių įmonių nustatyta vidutinė pakartotinai užpildomų vienkartinių žiebtuvėlių su akmenukais eksporto FOB kaina Kinijos paienyje buvo 0,044 ECU. Tuo pačiu laikotarpiu vidutinė pakartotinai užpildomų (vienkartinių ir nevienkartinių) žiebtuvėlių su akmenukais iš Kinijos CIF importo kaina Bendrijos pasienyje, paremta Eurostat duomenimis, buvo 0,094 ECU, o tai atitinka 0,092 ECU sumą pagal FOB kainos Kinijos pasienyje principą. Abi šios FOB kainos yra gerokai mažesnės negu 0,144 ECU dydžio normalioji vertė, nustatyta ankstesniojo tyrimo metu, todėl jos akivaizdžiai liudija apie dempingą.
1.7. Išvada
(30) Atsižvelgiant į šias aplinkybes, galiojančios priemonės turėtų būti taikomos ir pakartotinai užpildomiems vienkartiniams žiebtuvėliams su akmenukais, kurių kilmės šalis yra Kinijos Liaudies Respublika.
(31) Galiojančios priemonės neturėtų būti taikomos visiems pakartotinai užpildomiems žiebtuvėliams, bet tik tiems, kurie yra akivaizdžiai pakartotinai neužpildomi vienkartiniai žiebtuvėliai su akmenukais. Tad tinkamiausiai apibūdinti šiuos žiebtuvėlius galima pagal jų žemutinę vertės ribą bei fizinių savybių aprašymą, t. y. plastikinę dujų talpyklą.
(32) Tyrimas parodė, kad pakartotinai užpildomi vienkartiniai žiebtuvėliai su akmenukais į Bendriją importuojami už vidutinę 0,046 ECU CIF kainą. Žemutinę ribą būtų netikslinga nustatyti žemiau negu normalioji vertė, nustatyta ankstesnio tyrimo metu, patikslinta pagal CIF kainos Bendrijos pasienyje principą ir žemesnė negu žemutinė žalos riba.
(33) Atitinkamai galiojantis muitas turėtų būti taikomas pakartotinai užpildomiems vienkartiniams žiebtuvėliams su akmenukais ir plastikine dujų talpykla, klasifikuojamiems taikant KN kodą ex96132090 ir importuojamiems iš Kinijos Liaudies Respublikos, jeigu laisva Bendrijos muitų teritorijoje kaina be muito mokesčių už vienetą yra žemesnė negu 0,15 EUR.
2. TAIVANIS
2.1. Svarstoma praktika
(34) Prašyme buvo teigiama, kad importuojant pakartotinai neužpildomus vienkartinius žiebtuvėlius su akmenukais iš Taivanio apeinamos galiojančios priemonės. Prašyme buvo tvirtinama, kad pakartotinai neužpildomi vienkartiniai žiebtuvėliai su akmenukais Taivanyje nėra gaminami, todėl taip į Bendriją importuoti produktai, užregistruoti Eurostat, apima Kinijos Liaudies Respublikos kilmės pakartotinai neužpildomus vienkartinius žiebtuvėlius, neteisingai deklaruotus kaip Taivanio kilmės produktus. Šis teiginys buvo ištirtas vadovaujantis pagrindinio reglamento 13 straipsnio 1 dalimi.
(35) Galima prisiminti, kad iš pradžių tyrime nedalyvavo nė viena Taivanio įmonė, nors Taivanio eksportuotojams buvo išsiųsti 29 klausimynai ir Taivanio valdžios institucijos buvo tinkamai informuotos. Sandoriai, apie kuriuos aptariamu tiriamuoju laikotarpiu pranešė bendradarbiauti linkę importuotojai, neapėmė kokių nors produktų, išsiųstų iš Taivanio. Vienas importuotojas tyrimo metu pareiškė, kad Taivanyje buvo gaminamas aptarimas produktas. Tačiau importuotojas nepateikė apie tiekėją jokių duomenų, netgi pavadinimo. Importuotojas buvo paprašytas užpildyti klausimyną, tačiau vėliau atsakymas nebuvo gautas.
(36) Tyrimo metu Komisija išanalizavo Taivanio eksporto statistiką apie pakartotinai neužpildomus vienkartinius žiebtuvėlius su akmenukais. Remiantis šiais Eurostat statistiniais duomenimis, Taivanio eksportas sudarė maždaug pusė Bendrijos produktų, importuojamų iš Taivanio.
(37) Atsižvelgiant į šias aplinkybes ir vadovaujantis pagrindinio reglamento 18 straipsniu, buvo padaryta išvada, kad importas iš Taivanio, kuris negali būti įtrauktas į Taivanio eksporto statistiką, turėtų būti laikomas Kinijos Liaudies Respublikos kilmės produktams, gabentiems per Taivanį. Šiuo atžvilgiu turėtų būti pažymėta, kad skundą pateikusių asmenų prašyme buvo įrodymų apie suklastotus kilmės sertifikatus, susijusius su tariamai iš Kinijos Liaudies Respublikos eksportuotais vienkartiniais žiebtuvėliais, neteisingai deklaruotais kaip kilusiais iš Taivanio.
(38) Siekiant nustatyti likusių produktų, importuojamų iš Taivanio, kilmę, turimi faktai turėjo būti išanalizuoti vadovaujantis pagrindinio reglamento 18 straipsniu. Pirmiau nurodytas importuotojas teigė apie vieno žiebtuvėlių gamintojo iš Taivanio egzistavimą. Tačiau tyrimo metu bendradarbiauti linkusios šalys nurodė, kad, remiantis joms žinomais faktais, pakartotinai neužpildomi vienkartiniais žiebtuvėliai su akmenukais Taivanyje tikrai nėra gaminami, išskyrus galbūt gamybą vietinės rinkos poreikiams patenkinti. Be to, jie paaiškino, kad tokių eksportuoti skirtų žiebtuvėlių gamyba Taivanyje jau tapo neekonomiška, todėl visi eksportu užsiimantys Taivanio žiebtuvėlių gamintojai savo įmones, gaminančias pakartotinai neužpildomus vienkartinius žiebtuvėlius su akmenukais, perkėlė į Kinijos Liaudies Respubliką. Atsižvelgdama į šiuos faktus, Komisija padarė išvadą, kad ir šie produktai, importuojami iš Taivanio, buvo gabenami per šią šalį, tačiau jų kilmės šalis yra Kinijos Liaudies Respublika. Šiuo atžvilgiu turėtų būti pažymėta, kad net ir tuo atveju, jeigu žiebtuvėliai yra gaminami Taivanyje, nėra duomenų, nurodančių tokios gamybos dalį eksporte; be to, laikoma, kad bet kuria gamybine veikla Taivanyje, ištirta vadovaujantis pagrindinio reglamento 13 straipsnio 2 dalimi, buvo siekiama apeiti galiojančias priemones, atsižvelgiant į tai, kad Taivano gamintojai tyrimo metu nebuvo linkę bendradarbiauti.
2.2. Prekybos modelio pakeitimas
(39) Eurostat duomenys rodo, kad nuo 1994 m. iki 1995 m. pakartotinai neužpildomų vienkartinių žiebtuvėlių su akmenukais importas padidėjo atitinkamai nuo 7,5 milijonų vienetų iki 37 milijonų vienetų. Šis laikotarpis truko nuo tyrimo dėl peržiūros inicijavimo iki padidinto antidempingo muito importui iš Kinijos Liaudies Respublikos nustatymo. Vėliau importas iš Taivanio sumažėjo iki 33 milijonų vienetų 1996 m. bei 16 milijonų vienetų 1997 m. Taivanio eksporto statistika rodo panašią raidos struktūrą, tačiau, kaip buvo nurodyta pirmiau, ji nurodo tik maždaug pusę viso importo, apie kurį duomenų turi Eurostat. Atitinkamai atsižvelgiant į pirmiau nurodytas aplinkybes, pakartotinai neužpildomų vienkartinių žiebtuvėlių su akmenukais importo iš Kinijos apimtys sumažėjo nuo 133,5 milijonų vienetų 1994 m. iki 6,8 milijonų vienetų 1997 m.
(40) Dėl to Taivanio, Kinijos Liaudies Respublikos ir Bendrijos prekybos modelis pasikeitė, t. y. pakartotinai neužpildomų vienkartinių žiebtuvėlių su akmenukais importą iš Kinijos Liaudies Respublikos iš dalies pakeitė tokių žiebtuvėlių importas iš Taivanio.
2.3. Nepakankama priežastis arba ekonominis motyvas
(41) Kaip buvo pirmiau minėta, pakartotinai neužpildomų vienkartinių žiebtuvėlių su akmenukais importo iš Taivano apimtys staigiai padidėjo, o importo iš Kinijos Liaudies Respublikos apimtys staigiai sumažėjo iškart po to, kai 1995 m. gegužę tokių žiebtuvėlių importui iš Kinijos Liaudies Respublikos buvo nustatytas itin padidintas antidempingo muitas.
(42) Atsižvelgiant į bendradarbiauti linkusių šalių pareiškimą, kad dėl išaugusių gamybos kaštų pakartotinai neužpildomų vienkartinių žiebtuvėlių su akmenukais gamyba Taivanyje tapo nekonkurencinga, ir į bet kokios kitos susijusios informacijos stoką, buvo padaryta išvada, kad prekybos modelio pakeitimo pateisinti negalėjo joks ekonominis motyvas arba bet kuri kita priežastis, išskyrus nustatytas galiojančias priemones.
2.4. Neigiamas poveikis galiojančių priemonių korekciniam pobūdžiui
(43) Atsižvelgiant į informacijos iš bendradarbiauti linkusių šalių stoką ir remiantis Eurostat turimais duomenimis, buvo naudojama vidutinė vieneto kaina, atitinkanti vidutinę importo kainą iš Taivanio ir aptariamu tiriamuoju laikotarpiu sudaranti 0,098 ECU sumą, įskaičius muitus. Šią kainą galima palyginti su tapačia importo kaina dempingo sąlygomis iš Kinijos Liaudies Respublikos, nustatyta ankstesniojo tyrimo metu (0,081 ECU). Be to, ji gerokai žemesnė už pirmesnio tyrimo metu nurodytą kainą, t. y. 0,146 ECU, kurią nustačius būtų galima likviduoti žalingus dempingo padarinius. Turėtų būti pažymėta, kad importo iš Taivanio kainos buvo gerokai žemesnės negu 1994-1996 m. laikotarpiu nustatytos kainos, o savo žemiausią vidutinį lygį (0,038 ECU) jos pasiekė 1995 m.
(44) Remiantis Eurostat turimais duomenimis, tiriamuoju laikotarpiu importo iš Taivanio apimtys sudarė 2,5 % bendros Bendrijos vienkartinių žiebtuvėlių su akmenukais rinkos ir 4,8 % bendro importo, įskaitant pakartotinai užpildomus žiebtuvėlius su akmenukais iš Kinijos, lyginant su 0,3 % ir atitinkamai 1,1 % 1993 m. Pasiekęs aukščiausią tašką (1995 m.), importas iš Taivanio sudarė maždaug 10 % bendro importo arba 6 % vienkartinių žiebtuvėlių su akmenukais suvartojimo Bendrijoje. Pakartotinai neužpildomų vienkartinių žiebtuvėlių su akmenukais importo į Bendriją iš Kinijos Liaudies Respublikos sumažėjimas jau buvo aprašytas 39 konstatuojamojoje dalyje.
(45) Dėl to buvo padaryta išvada, kad pakartotinai neužpildomų vienkartinių žiebtuvėlių su akmenukais importas iš Taivanio iš dalies buvo pakeistas pakartotinai neužpildomų vienkartinių žiebtuvėlių su akmenukais importu iš Kinijos Liaudies Respublikos, todėl tiek importo apimtys, tiek jo kaina darė neigiamą įtaką antidempingo muito, nustatyto Kinijos Liaudies Respublikos kilmės pakartotinai neužpildomiems vienkartiniams žiebtuvėliams su akmenukais, korekciniam pobūdžiui.
2.5. Įrodymai, liudijantys apie dempingą
(46) Remiantis iš skundą pateikusių asmenų ir Eurostat gauta informacija, buvo padaryta išvada, kad, lyginant su ankstesniojo tyrimo metu nustatyta normaliąja verte, Kinijos kilmės pakartotinai neužpildomi vienkartiniai žiebtuvėliai su akmenukais, į Bendriją vežami iš Taivanio, buvo importuojami dempingo kaina. Šiuo atžvilgiu turėtų būti pažymėta, kad ankstesniojo tyrimo metu nustatyta normalioji vertė buvo 0,144 ECU už vienetą, nors aptariamu tiriamuoju laikotarpiu vidutinė importo kaina, apskaičiuota pagal FOB Taivanyje principą, sudarė 0,092 ECU.
2.6. Išvada
(47) Atsižvelgiant į pirmiau išdėstytas aplinkybes, galiojančios priemonės turėtų būti taikomos vienkartinių žiebtuvėlių su akmenukais importui iš Taivanio.
3. HONKONGAS
3.1. Svarstoma praktika
(48) Prašyme buvo teigiama, kad, importuojant pakartotinai neužpildomus vienkartinius žiebtuvėlius su akmenukais iš Honkongo, apeinamos galiojančios priemonės. Prašyme buvo tvirtinama, kad pakartotinai neužpildomi vienkartiniais žiebtuvėliais su akmenukais Honkonge nėra gaminami, todėl taip į Bendriją importuoti produktai, užregistruoti Eurostat, apima Kinijos Liaudies Respublikos kilmės pakartotinai neužpildomus vienkartinius žiebtuvėlius, neteisingai deklaruotus kaip kilusius iš Honkongo.
(49) Tyrimo metu apie save nepranešė nė vienas Honkongo gamintojas. Tyrimo metu buvo gauta informacija, nurodanti, kad Honkonge pakartotinai neužpildomi vienkartiniai žiebtuvėliai su akmenukais negaminami dėl saugumo taisyklių, ribojančių dujų laikymą Honkongo teritorijoje. Atsižvelgiant į pervežimo galimybę, šis pareiškimas buvo ištirtas vadovaujantis pagrindinio reglamento 13 straipsnio 1 dalimi.
3.2. Neigiamas poveikis galiojančių priemonių korekciniam pobūdžiui
(50) Tiriamuoju laikotarpiu importuoti produktai, deklaruoti kaip kilę iš Honkongo, sudarė tik šiek tiek daugiau negu 1 % pakartotinai neužpildomų vienkartinių žiebtuvėlių su akmenukais suvartojimo Bendrijoje ir 3,8 % pakartotinai neužpildomų vienkartinių žiebtuvėlių su akmenukais bendro Bendrijos importo.
(51) Aptariamo tyrimo metu buvo nustatyta, kad Kinijos Liaudies Respublikos kilmės pakartotinai užpildomi vienkartiniai žiebtuvėliai su akmenukais buvo panašūs produktai pakartotinai neužpildomiems vienkartiniams žiebtuvėliams su akmenukais.
(52) Norint ištirti, ar buvo padaryta neigiama įtaka galiojančių priemonių korekciniam pobūdžiui, turėjo būti apsvarstytos pirmiau nurodytos išvados ir patikslinta bendroji importo apimtis, siekiant kartu su bendru pakartotinai neužpildomų vienkartinių žiebtuvėlių su akmenukais skaičiumi įtraukti pakartotinai užpildomus vienkartinius žiebtuvėlius su akmenukais iš Kinijos.
(53) Dėl to Komisija nustatė, kad per tiriamąjį laikotarpį į Bendriją importuoti pakartotinai neužpildomi vienkartiniai žiebtuvėliai su akmenukais iš Honkongo sudarė tik 2 % bendro pakartotinai neužpildomų vienkartinių žiebtuvėlių su akmenukais importo nuo bendro pakartotinai neužpildomų vienkartinių žiebtuvėlių su akmenukais importo, įskaitant pakartotinai užpildomus žiebtuvėlius su akmenukais iš Kinijos. Be to, šie importuoti produktai sudaro tik 4,1 % žiebtuvėlių, 1994 m. importuotų į Bendriją iš Kinijos Liaudies Respublikos, t. y. prieš pradedant apeiti galiojančias priemones. Atsižvelgiant į nedidelius produktų importo iš Honkongo kiekius, neigiama įtaka, jei ji buvo, galiojančių priemonių korekciniam pobūdžiui nelaikoma didele. Dėl to manoma, kad būtų tikslinga nutraukti tyrimą dėl pakartotinai neužpildomų vienkartinių žiebtuvėlių su akmenukais importui iš Honkongo taikomų galiojančių priemonių apėjimo.
3.3. Išvada
(54) Atsižvelgiant į pirmiau išdėstytas aplinkybes, galiojančios priemonės neturėtų būti taikomos vienkartinių žiebtuvėlių su akmenukais importui iš Honkongo.
4. MAKAO
4.1. Svarstoma veikla
(55) Prašyme buvo teigiama, kad, importuojant pakartotinai neužpildomus vienkartinius žiebtuvėlius su akmenukais iš Makao, apeinamos galiojančios priemonės. Prašyme buvo tvirtinama, kad taip į Bendriją importuoti produktai, užregistruotas Eurostat, apima Kinijos Liaudies Respublikos kilmės pakartotinai neužpildomus vienkartinius žiebtuvėlius, neteisingai deklaruotus kaip kilusius iš Makao.
(56) Kaip buvo minėta pirmiau pateiktose 6 ir 7 konstatuojamosiose dalyse, gamintojas iš Makao, FDI, pranešė apie save, grąžino užpildytą klausimyną ir buvo aplankytas bei patikrintas.
(57) Pirmiausia šis pareiškimas buvo tiriamas siekiant nustatyti faktus apie pirmiau nurodytą gamintoją pagal specialius kriterijus, pateiktus pagrindinio reglamento 13 straipsnio 2 dalyje, taikomoje surinkimo operacijoms, inter alia, trečiojoje šalyje.
(58) Vėliau šis pareiškimas buvo svarstomas siekiant nustatyti, ar galima pakartotinai neužpildomus vienkartinius žiebtuvėlius su akmenukais, siunčiamus į Bendriją iš Makao, deklaruoti muitinėje kaip Makao kilmės produktus, nors jų kilmės šalis yra Kinijos Liaudies Respublika, ir taip importuojant produktus apeiti galiojančias antidempingo priemones. Tai buvo ištirta vadovaujantis pagrindinio reglamento 13 straipsnio 1 dalies nuostatomis, atsižvelgiant į išvadas apie gamintoją iš Makao.
4.2. Makao gamintojo veiklos tyrimas remiantis pagrindinio reglamento 13 straipsnio 2 dalimi
4.2.1. a) Veikla prasidėjo arba ypač išaugo nuo antidempingo tyrimo inicijavimo arba prieš pat jį inicijuojant, o svarstomos dalys yra iš Kinijos Liaudies Respublikos
(59) FDI buvo įregistruota 1991 m. balandį, o gamybą pradėjo 1992 m. sausį. Atsižvelgiant į tai, laiko prasme pastebimas akivaizdus ryšys tarp veiklos pradžios ir pirmojo antidempingo tyrimo dėl pakartotinai neužpildomų vienkartinių žiebtuvėlių su akmenukais, kurių kilmės šalis yra, inter alia, Kinijos Liaudies Respublika, inicijavimo 1990 m. balandį [7]. Tačiau tuo metu pagrindinė FDI rinka buvo JAV. 1992-1994 m. pardavimai Bendrijoje buvo nedideli.
(60) 1993 m. gruodį Komisija pranešė apie Reglamento (EEB) Nr. 3433/91 nuostatų, taikomų importuojamiems Kinijos Liaudies Respublikos kilmės pakartotinai neužpildomiems vienkartiniams žiebtuvėliams su akmenukais, peržiūros inicijavimą. Vėliau 1997 m. FDI eksporto į Bendriją apimtys ypač padidėjo - iki 60 milijonų vienetų. Dėl to įvykdomi svarbiausi kriterijai, pateikti pagrindinio reglamento 13 straipsnio 2 dalies a punkte.
4.2.2. b) Dalys (iš Kinijos Liaudies Respublikos) sudaro 60 % arba daugiau bendros surinkto produkto dalių vertės
(61) Norėdama nustatyti, ar laikomasi šiame ir kitame teste nurodytų kriterijų, Komisija pagrindė savo išvadas 1997 kalendorinių metų finansinėmis ataskaitomis, apimančiomis 80 % 15 mėnesių trukmės tiriamojo laikotarpio, nes duomenys, susiję su šiuo 12 mėnesių trukmės laikotarpiu, buvo laikomi būdingais visam tiriamajam laikotarpiui.
(62) Remiantis išsamia išlaidų, susijusių su dalimis, analize, buvo nustatyta, kad dalys iš Kinijos Liaudies Respublikos sudarė mažiau nei 60 % surinkto produkto dalių vertės.
(63) Dėl to šiame tyrime negali būti konstatuojama, kad FDI apeina antidempingo muitus.
4.3. Tvirtinimas, kad pakartotinai neužpildomi vienkartiniai žiebtuvėliai, siunčiami iš Makao į Bendriją, Bendrijos muitinių administracijose yra deklaruojami kaip kilę iš Makao, nors jų kilmės šalis yra Kinijos Liaudies Respublika
(64) Vėliau buvo svarstoma, ar yra kitų produktų, tariamai eksportuotų iš Makao, negaminamų FDI, kurių eksportas apeitų galiojančias priemones.
(65) Šiuo atveju buvo nustatyta, kad nuo 1994 m. iki tiriamojo laikotarpio pabaigos bendras importo į Bendriją kiekis iš Makao, užregistruotas Eurostat, gali būti priskirtas FDI eksportuotiems produktams.
(66) Be to, Komisijos tyrimas vietoje bei Makao delegacijos iš ambasados Portugalijoje perduotas protestas Komisijai parodė, kad FDI gamybos pajėgumai ir faktinė išeiga buvo pakankama norint įmonei priskirti visą Makao kilmės produktų eksportą.
4.3.1. Išvada
(67) Atsižvelgiant į pirmiau išdėstytas aplinkybes, galiojančios priemonės neturėtų būti taikomos Makao.
D. PRAŠYMAI ATLEISTI NUO MUITO MOKESČIO, KURIO TAIKYMAS BUVO PRATĘSTAS
(68) Po galutinio termino, nustatyto Reglamente (EB) Nr. 971/98 suinteresuotų šalių pranešimui apie save, į Komisiją kreipėsi du importuotojai su prašymais atleisti nuo nustatytų muitų.
(69) Vienas importuotojų JOJA (Prancūzija) paprašė, kad nuo šių priemonių būtų atleisti trys jo gaminami produktai. Komisija ištyrė šias prekes ir nustatė, kad jie yra panašūs į produktus, kuriems buvo nustatytos galiojančios priemonės, todėl prašymas dėl atleidimo neturėtų būti patenkintas.
(70) Antrasis importuotojas Samaco Ltd (JK) paprašė atleisti nuo šių priemonių, remdamasis tuo, kad jų importuoti produktai buvo iš tikrųjų gaminami Taivanyje. Atsižvelgiant į tai, kad šis importuotojas neužpildė pateikto klausimyno ir iš eksportu užsiimančių Taivanio gamintojų nebuvo gautas joks atsakymas, toliau svarstyti prašymą buvo neįmanoma.
(71) Paprastai reikalaujama, kad šalys, teikiančios prašymus dėl atleidimo, užpildytų klausimynus, leidžiančius Komisijai nustatyti atleidimo pagrįstumą, ir Komisijai būtų suteikta galimybė atlikti patikrinimą vietoje.
E. PRIEMONĖS
1. Priemonių pobūdis
(72) Atsižvelgiant į nustatytus faktus, galiojantis antidempingo muitas, nustatytas Kinijos Liaudies Respublikos kilmės pakartotinai neužpildomiems dujiniams kišeniniams žiebtuvėliams su akmenukais, turėtų būti taikomas tokiems patiems iš Taivanio importuotiems arba jo kilmės žiebtuvėliams bei pakartotinai užpildomiems dujiniams žiebtuvėliams su plastikine dujų talpykla, kurių kilmės šalis yra Kinijos Liaudies Respublika arba kurie yra siunčiami iš Taivanio ar yra jo kilmės, jeigu laisva (CIF) kaina Bendrijos muitų teritorijoje be muitų už vieną vienetą siekia mažiau nei 0,15 EUR.
(73) Tyrimas dėl Honkongo ir Makao turėtų būti nutrauktas.
2. Muito mokesčio, nustatyto muitinėje registruojamiems importuotiems produktams, surinkimas
(74) Vadovaujantis Reglamentu (EB) Nr. 971/98 muitinėje registruotiems importuotiems produktams nustatytas muito mokestis turėtų būti renkamas už tuos produktus, kurie yra apibūdinti 72 konstatuojamojoje dalyje.
F. PROCEDŪRA
(75) Suinteresuotoms pusėms buvo pranešti nustatyti esminiai faktai ir svarstymai, kuriais remdamasi Komisija ketino pasiūlyti galiojantį galutinį antidempingo muitą taikyti aptariamiems produktams, bei suteikta galimybė pateikti savo pastabas,
PRIĖMĖ ŠĮ REGLAMENTĄ:
1 straipsnis
1. Reglamento (EEB) Nr. 3433/91 nustatytas ir Reglamentu (EB) Nr. 1006/95 pakeistas galutinis antidempingo muitas už pakartotinai neužpildomų dujinių kišeninių žiebtuvėlių su akmenukais, klasifikuojamų taikant KN kodą 96131000 (Taric kodas 96131000*11),importą, yra taikomas tokiems patiems iš Taivanio importuotiems arba jo kilmės žiebtuvėliams bei pakartotinai užpildomiems dujiniams žiebtuvėliams su plastikine dujų talpykla, kurie klasifikuojami taikant KN kodą ex96132090 (Taric kodas 96132090*21), kurių kilmės šalis yra Kinijos Liaudies Respublika arba kurie yra siunčiami iš Taivano ar yra jo kilmės.
2. 1 dalyje nustatytas muitas netaikomas pakartotinai užpildomiems dujiniams žiebtuvėliams su plastikine dujų talpykla tuomet, jeigu laisva (CIF) kaina Bendrijos pasienyje be muitų yra ne mažesnė negu 0,15 EUR už vieną vienetą ir jeigu toks vienetas yra nurodytas sąskaitoje, kurią Kinijos Liaudies Respublikoje arba Taivanyje esantis eksportuotojas išdavė nesusijusiam importuotojui iš Bendrijos.
3. Vadovaujantis 2 dalimi, muitas, kurio taikymas buvo praplėstas remiantis 1 dalimi, renkamas už importuotuos produktus, užregistruotus vadovaujantis Reglamento (EB) Nr. 971/98 2 straipsniu ir Reglamento (EB) Nr. 384/96 14 straipsnio 5 dalimi.
4. Muito mokesčiams taikomos šio straipsnio nuostatos, jeigu nenumatyta kitaip.
2 straipsnis
1. Prašymai dėl teisės į atleidimą nuo muitų, nustatytų vadovaujantis 1 straipsniu, teikiami raštu viena iš oficialiųjų Bendrijos kalbų ir pasirašomi prašymą teikiančio asmens įgalioto atstovo. Prašymas turi būti siunčiamas šiuo adresu:
European Commission
Directorate-General for External Economic Relations
Unit 1/C-1
DEMOT 24, 8/38
Rue de la Loi/Wetsraat 200
B-1049 Brussels
Faksas: +32 (2) 295 65 05.
2. Komisija, pasikonsultavusi su Patariamuoju komitetu, priimdama sprendimą, suteikia teisę į atleidimą nuo 1 straipsnyje nustatytų muitų už produktus, kuriuos importuojant nebuvo apeitas antidempingo muitas, nustatytas Reglamento (EB) Nr. 1006/95.
3 straipsnis
Remiantis Reglamento (EB) Nr. 971/98 2 straipsniu ir Reglamento (EB) Nr. 384/96 14 straipsnio 5 dalimi, šiuo straipsniu muitinės administracijoms nurodoma neberegistruoti:
a) pakartotinai užpildomų kišeninių žiebtuvėlių su akmenukais, klasifikuojamų taikant KN kodą ex96132090 (Taric kodas 96132090*10), kurių laisva (CIF) kaina Bendrijos muitų teritorijoje be muito mokesčių siekia 0,5 ECU už vienetą ir kurių kilmės šalis yra Kinijos Liaudies Respublika; bei
b) pakartotinai neužpildomų dujinių kišeninių žiebtuvėlių su akmenukais, klasifikuojamų taikant KN kodą ex96131000 (Taric kodas 96131000*10) ir gabenamų iš Honkongo, Makao ir Taivano.
4 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. sausio 25 d.